Diari Oficial de la Generalitat Valenciana


Sumari del DOGV 9599, del 19-05-2023 (2023/5332)

RESOLUCIÓ de 13 de maig de 2023, de la consellera d'Educació, Cultura i Esport, de concessió d'una subvenció al Consorci de l'Institut Ramon Llull per a la promoció del valencià en l'àmbit universitari per a l'any 2023.
---------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9599

Data del DOGV
:   19-05-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/5332


Data del document
:   13-05-2023

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * ajuda pública

RESOLUCIÓ de 13 de maig de 2023, de la consellera d'Educació, Cultura i Esport, de concessió d'una subvenció al Consorci de l'Institut Ramon Llull per a la promoció del valencià en l'àmbit universitari per a l'any 2023. [2023/5332]  
La Conselleria d'Educació, Cultura i Esport de la Generalitat Valenciana té assignades les competències en matèria d'educació, formació professional reglada, cultura i promoció cultural, política lingüística i esport, segons el Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries, i les seues atribucions (DOGV 8572, 17.06.2019).  
  
L'Ordre 9/2021, de 7 de maig, de la Conselleria d'Educació, Cultura i Esport, de desplegament del Reglament orgànic i funcional de la Conselleria d'Educació, Cultura i Esport (DOGV 9081, d'11.05.2021) estableix que és una funció de la Direcció General de Política Lingüística i Gestió del Multilingüisme coordinar activitats relacionades amb la normalització lingüística realitzades en col·laboració amb altres institucions i administracions, funció que inclou el foment de la cooperació i la coordinació amb altres institucions competents en matèria de política lingüística d'altres administracions autonòmiques i amb altres entitats estatals i internacionals, per a la difusió i la promoció del valencià.  
  
El Pla estratègic de subvencions 2020-2023 de la Conselleria d'Educació, Cultura i Esport, publicat per la Resolució de 23 de març de 2020, del conseller d'Educació, Cultura i Esport (DOGV 8783, 07.04.2020), estableix com a part dels objectius estratègics de la Direcció General de Política Lingüística i Gestió del Multilingüisme la promoció del valencià en universitats de l'exterior de la Comunitat Valenciana, en l'objectiu estratègic 3, Foment del multilingüisme en l'àmbit social.  
  
La línia S8217000, Promoció del valencià en universitats de l'exterior de la Comunitat Valenciana, del programa pressupostari 422.50, Promoció del valencià i gestió del multilingüisme, del pressupost de la Generalitat per a 2023, preveu la subvenció que es regula amb aquesta resolució, per a la promoció del valencià a través de lectorats en les universitats de l'exterior.  
El punt 1 de l'article 7 del Decret llei 6/2021, d'1 d'abril, del Consell, de mesures urgents en matèria de gestió economicoadministrativa per a l'execució d'actuacions finançades per instruments europeus per a recolzar la recuperació de la crisi conseqüència de la Covid-19 (DOGV 9062, 15.04.2021), modifica el subapartat A) de l'apartat/punt 1 de l'article 168 de la Llei 1/2015, de 6 de febrer, de la Generalitat, d'Hisenda Pública, del sector públic instrumental i de subvencions. Aquest text nou estableix que la concessió de les subvencions previstes nominativament en la llei de pressupostos de la Generalitat s'ha de formalitzar mitjançant una resolució de la persona titular del departament gestor del crèdit pressupostari al qual s'imputa l'ajuda o mitjançant conveni. També estableix que aquesta resolució de concessió té el caràcter de bases reguladores de la subvenció, i ha de contindre un conjunt de punts que es despleguen en aquesta resolució.  
D'altra banda, el punt 2 de l'apartat primer de la Resolució de 13 d'abril de 2022, del conseller d'Educació, Cultura i Esport, sobre delegació de competències en determinats òrgans (DOGV 9328, 29.04.2022), delega les persones titulars de les secretaries autonòmiques, dins del seu àmbit funcional, per a les competències relatives a les resolucions de concessió de subvencions de forma directa, que corresponguen al seu àmbit competencial, a què es refereixen els articles 22.2 i 28 de la Llei 38/2003, de 17 de novembre, general de subvencions, i l'article 168 de la Llei 1/2015, de 6 de febrer, de la Generalitat.  
  
Per tant, resolc:  
  
Primer. Objecte, quantia i crèdit a què s'imputa la subvenció  
D'acord amb el que estableix la Llei 9/2022, de 30 de desembre, de pressupostos de la Generalitat per a l'exercici 2023 (DOGV 9502, 31.12.2022), concedir una subvenció al Consorci de l'Institut Ramon Llull (d'ara endavant, l'Institut) de 250.000,00 euros per a la promoció del valencià per mitjà de lectorats en les universitats de l'exterior. La subvenció s'atorga per concessió directa segons el punt 1.A de l'article 168 de la Llei 1/2015, modificat pel Decret llei 6/2021, del Consell. Està prevista en la línia S8217000, Promoció del valencià en universitats de l'exterior de la Comunitat Valenciana, de l'aplicació pressupostària 45.15.64.575.53.0 del Pressupost per a 2023.  
Aquesta aportació contribuirà a introduir o consolidar l'ensenyament de la llengua, la cultura i la literatura pròpies de la Comunitat Valenciana, Catalunya i les Illes Balears en els plans d'estudi de les universitats, i es destinarà a cobrir els costos del professorat per part de les universitats de l'exterior, els del manteniment de l'activitat docent i acadèmica, els referits a les activitats de formació per a docents i estudiants, els de difusió i de promoció cultural i els de la gestió pròpia de les activitats i programes.  
Atés que les universitats desenvolupen la seua activitat per cursos acadèmics, aquesta subvenció s'aplica a actuacions que es realitzen al llarg de l'any 2023, a partir de l'1 de gener i fins a la data de la justificació.  
  
Segon. Finalitats  
La subvenció ha de contribuir, d'una banda, al manteniment dels lectorats establits en les universitats següents: Fitzwilliam College - University of Cambridge (Regne Unit), Università degli Studi di Torino (Itàlia), Université de Picardie Jules Verne (Amiens, França), Universidade de Santiago de Compostela, Universidad de Granada, Universidad Autónoma de Madrid y Universidad de Salamanca. D'altra banda, l'any 2023, està previst que s'inicie o reforce la docència amb lectorats a quatre universitats espanyoles més: la Universidad de Sevilla, la Universidad Complutense de Madrid, la Universidad del País Vasco / Euskal Herriko Unibertsitatea i la Universidad de Alcalá de Henares.  
  
A més, l'Institut ha de donar suport a l'activitat docent de lectorats mitjançant programes diversos adreçats als membres de la comunitat universitària i a la realització d'activitats culturals i acadèmiques, així com realitzar proves per a l'obtenció de certificats oficials de coneixements lingüístics.  
  
Tercer. Aplicació  
L'Institut s'ha d'ocupar de transferir directament a les universitats de l'exterior les quantitats necessàries per al pagament de la docència i de les activitats, d'acord amb el que s'establisca en el conveni específic subscrit amb cada universitat.  
Els programes de suport a l'activitat docent dels lectorats, adreçats al professorat, als estudiants i a la realització d'activitats culturals i acadèmiques de 2023 són:  
1. Programa de formació del professorat  
a) Curs d'introducció a la didàctica de la llengua com a idioma estranger (Vinaròs i Morella)  
b. 37es Jornades internacionals per a professorat de català (Universitat de València)  
2. Programes per a estudiants  
a. Trobada Internacional de Professors i Estudiants de Català a l'Exterior (TIPECE)  
b. Estada lingüística d'estiu a València  
c. Cursos de preacollida per a estudiants d'intercanvi  
3. Programa d'activitats acadèmiques i culturals  
4. Avaluació i certificació de coneixements de català  
L'annex d'aquesta resolució detalla el contingut d'aquests programes.  
Quart. Obligacions de l'Institut Ramon Llull  
1. Realitzar l'activitat que fonamenta la subvenció segons el que s'indica a continuació.  
a) L'Institut ha d'establir els contactes i dur a terme les actuacions necessàries amb les universitats que s'indiquen en l'apartat segon d'aquesta resolució per a gestionar el manteniment i el funcionament dels lectorats que tinguen adscrits, i ha d'informar aquesta Conselleria de les actuacions en la memòria justificativa que estableix el punt 8.2.a.  
b) L'Institut ha de subscriure un conveni específic amb cadascuna d'aquestes universitats, en què es concreten els aspectes següents:  
i. Programació de les activitats docents i continguts curriculars.  
  
ii. Selecció i condicions de contractació del professorat.  
iii. Programes adreçats a les universitats de la Xarxa Universitària d'Estudis Catalans a l'Exterior per a activitats acadèmiques, culturals, de formació i assessorament per al professorat, i programes per a estudiants.  
iv. Cost de les activitats.  
c) L'Institut pot també iniciar negociacions per a establir lectorats en altres universitats de l'Estat espanyol.  
d) L'Institut pot donar suport a l'activitat docent d'altres lectorats que promou, mitjançant programes diversos adreçats al professorat o als estudiants, i mitjançant la realització d'activitats culturals i acadèmiques.  
2. Presentar la documentació justificativa segons indica l'article 13.7 de la Llei 38/2003, de 17 de novembre, general de subvencions, publicada en el BOE núm. 276, de 18 de novembre (d'ara endavant, LGS).  
3. Comunicar a aquesta Conselleria altres ajudes i subvencions obtingudes d'altres organismes, així com la resta de recursos o ingressos per a la mateixa finalitat, imputables a l'any 2023. La comunicació s'ha d'efectuar quan se'n coneguen les aportacions i, en tots els casos, abans de la justificació de l'aplicació que s'ha donat als fons percebuts. Si no rep cap altra subvenció, ha de presentar una declaració responsable que ho acredite.  
4. Sotmetre's a les actuacions de comprovació i de control financer que corresponen a la Intervenció General de la Generalitat Valenciana, a la qual ha d'aportar la documentació que se li requerisca. La mateixa obligació regeix per als tercers relacionats amb la realització de l'activitat.  
5. Disposar dels llibres comptables, registres diligenciats i d'altres documents degudament auditats, en els termes exigits per la legislació mercantil i sectorial, amb la finalitat de garantir l'exercici adequat de les facultats de comprovació i de control.  
6. Conservar els documents justificatius de l'aplicació dels fons rebuts, en la mesura que poden ser objecte de les actuacions de control i de comprovació, durant un termini de 4 anys.  
7. Procedir al reintegrament dels fons percebuts en els supòsits indicats en l'article 37 de la LGS i en aquesta resolució.  
8. Complir la resta de les obligacions que estableix l'article 14 de la LGS.  
9. Donar la publicitat adequada del caràcter públic del finançament de la Conselleria, d'acord amb el que estableix l'article 3, apartat segon, de la Llei 2/2015, de 21 d'abril, de la Generalitat, de transparència, bon govern i participació ciutadana de la Comunitat Valenciana. El text que s'ha d'incloure és: «Amb la col·laboració de la Generalitat Valenciana».  
  
10. L'incompliment de les obligacions anteriors és causa de l'exigència de les responsabilitats o sancions corresponents, segons la legislació vigent.  
  
Cinqué. Normativa aplicable i requisits  
Aquesta subvenció es regeix per la normativa vigent en matèria de subvencions lliurades amb càrrec als fons públics: la Llei 38/2003, de 17 de novembre, general de subvencions; la Llei 1/2015, de 6 de febrer, de la Generalitat, d'Hisenda Pública, del sector públic instrumental i de subvencions, i el Reial decret 887/2006, de 21 de juliol, pel qual s'aprova el Reglament de la Llei 38/2003.  
La Direcció General de Política Lingüística i Gestió del Multilingüisme ha comprovat que l'Institut té els requisits per a obtindre la condició de beneficiari o entitat col·laboradora que estableix l'article 13 de la LGS.  
  
Sisé. Concurrència de subvencions  
En aplicació dels apartats 3 i 4 de l'article 19 de la LGS, tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions, ajudes, ingressos o recursos, pot donar lloc a la modificació de la resolució de la concessió.  
Aquesta subvenció és compatible amb altres subvencions, ajudes, ingressos o recursos per a la mateixa finalitat, procedents de qualsevol administració o entitat pública o privada, nacional, de la Unió Europea o d'organismes internacionals.  
L'import de les subvencions en cap cas pot ser de tal quantitat que, aïlladament o en concurrència amb subvencions o ajudes d'altres administracions públiques, d'altres entitats públiques o privades, o d'altres ingressos, supere el cost de l'activitat que ha de realitzar el beneficiari.  
  
  
Seté. Causes de reintegrament  
1. En aplicació de l'article 37 de la LGS, és procedent el reintegrament en els casos següents:  
a) Obtenció de la subvenció havent falsejat les condicions requerides en aquesta resolució o havent-ne amagat alguna que hauria impedit la concessió de la subvenció.  
b) Incompliment total o parcial de l'objectiu o de l'activitat, o la no adopció del comportament que fonamenten la concessió de la subvenció.  
c) Incompliment de l'obligació de justificació, o justificació insuficient, en els termes establits en l'article 30 de la LGS i en les normes indicades en aquesta resolució.  
d) Incompliment de l'obligació de donar difusió a la col·laboració de la Conselleria.  
e) Resistència, excusa, obstrucció o negativa a les actuacions de comprovació i control financer previstes en la legislació vigent, així com incompliment de les obligacions comptables, registrals o de conservació de documents quan se'n derive la impossibilitat de verificar la utilització que es fa dels fons percebuts, el compliment de l'objectiu, la realitat i regularitat de les activitats subvencionades, o la concurrència de subvencions, ajudes, ingressos o recursos per a la mateixa finalitat, procedents de qualsevol administració o entitats públiques o privades, nacionals, de la Unió Europea o d'organismes internacionals.  
  
f) Incompliment de l'obligació de realitzar l'activitat subvencionada.  
g) Incompliment d'altres obligacions que done lloc a la impossibilitat de verificar l'ús donat als fons percebuts, el compliment de l'objectiu, la realitat i regularitat de les activitats subvencionades o la concurrència de subvencions, ajudes, ingressos o recursos per a la mateixa finalitat, procedents de qualssevol administracions o entitats públiques o privades, nacionals, de la Unió Europea o d'organismes internacionals.  
  
h) L'adopció, en virtut del que estableixen els articles 87 a 89 del Tractat de funcionament de la Unió Europea, d'una decisió de la qual es derive una necessitat de reintegrament.  
2. En el cas que no es justifique la totalitat de la quantitat concedida en concepte de subvenció, correspon el reintegrament de la part proporcional no justificada.  
  
Huité. Justificació  
8.1. El termini de presentació de la documentació justificativa finalitza el 5 de desembre de 2023.  
Per a la justificació de les despeses subvencionables s'ha de seguir el que disposa l'article 30 de la LGS.  
8.2. Per a justificar adequadament la subvenció, s'ha de presentar un compte justificatiu que ha de constar de la documentació següent:  
a) Memòria de l'activitat en què han de constar les dades referents a la docència impartida, a les activitats acadèmiques i culturals, formatives i altres informacions que es consideren d'interés, a més dels elements que exigeix l'apartat nové.  
b) Document de valoració i validació de l'activitat docent per part dels responsables acadèmics designats per cada universitat.  
  
c) Còpia del contracte de la lectora o el lector amb la universitat, els documents que acrediten les transferències de l'Institut a les universitats i els documents que acrediten els pagaments dels salaris o d'altres conceptes que genera la contractació, com ara les cotitzacions a la Seguretat Social.  
d) Les factures de la realització de les activitats culturals i els programes formatius, i els documents que n'acrediten el pagament.  
e) Una relació detallada d'altres ingressos o subvencions que hagen finançat l'activitat subvencionada que n'indique l'import i la procedència, i també l'aplicació que s'ha donat a cada quantitat aportada.  
  
f) Si s'escau, la carta de pagament de reintegrament en el cas de romanents no aplicats, així com dels interessos que se n'hagen derivat.  
Les despeses de gestió de les activitats no poden superar el 10 % de la quantitat total subvencionada.  
Nové. Pla de control  
La comprovació material de la realització de les activitats formatives, acadèmiques i culturals a què fan referència l'apartat tercer i l'annex d'aquesta resolució es durà a terme, a més del control administratiu, d'acord amb el pla de control següent:  
a) A fi de valorar el grau de compliment sobre el terreny dels objectius marcats, la comprovació es farà a través de la memòria a la qual es fa referència en l'apartat 8.2.a d'aquesta resolució, amb les inspeccions que es consideren necessàries i amb elements com ara vídeos, fotografies geoetiquetades i datades, anuncis i notícies en llocs web i xarxes socials de les universitats, i altres mitjans de prova en format electrònic que garantisquen realització de l'activitat subvencionada.  
  
b) El control també ha d'abastar tota l'activitat docent que han de dur a terme els lectors en les universitats, que s'ha de justificar en les memòries docents referents als cursos acadèmics 2022-23 i 2023-24 validades pels departaments universitaris de què depenen.  
  
Desé. Forma de pagament  
La subvenció es concedeix per mitjà d'aquesta resolució de forma directa, sense concurrència competitiva, d'acord amb l'article 168.1.A de la Llei 1/2015, de 6 de febrer, de la Generalitat, d'Hisenda Pública, del sector públic instrumental i de subvencions.  
El lliurament de la subvenció es produirà a partir del moment en què l'Institut justifique adequadament la realització de les activitats. S'estableix una opció de pagament, d'acord amb el segon paràgraf de l'article 171.2 de la mateixa Llei 1/2015:  
1) Pagament del 40 % del total de la subvenció, després de la presentació, per un import igual o superior, de la documentació justificativa que indica l'apartat 8.2 d'aquesta resolució.  
2) Pagament del 60 % restant, que es farà efectiu després de la presentació de la documentació justificativa del total de la despesa que indica l'apartat 8.2 d'aquesta resolució.  
En el cas que es justifiquen despeses per un import que siga inferior a la subvenció concedida, s'ha de procedir a la minoració de la subvenció proporcional a les despeses efectivament justificades.  
El pagament s'efectuarà per mitjà de transferència al compte bancari de l'entitat beneficiària que aquesta determine, una vegada rebuda la justificació i acreditat que l'entitat es troba al corrent de pagament de les seues obligacions tributàries i davant la Seguretat Social.  
En el cas que el compte bancari de l'entitat no estiga donat d'alta en la Generalitat, o haja de modificar-ne les dades, l'entitat ha de donar d'alta les seues dades a través del sistema PROPER en compliment de l'Ordre 2/2022 de la Conselleria d'Hisenda i Model Econòmic, per la qual es regulen les actuacions o tràmits d'alta, modificació i baixa de les dades personals identificatives i bancàries de les persones físiques i jurídiques que es relacionen econòmicament amb la Generalitat, i la Resolució de 16 de juny de 2022, del conseller d'Hisenda i Model Econòmic, per la qual s'aprova la implementació del sistema informàtic PROPER i es regulen les actuacions administratives automatitzades de la Intervenció de la Generalitat Valenciana. L'enllaç al sistema PROPER és https://www.gva.es/ proc22648.  
  
Onzé. Compatibilitat amb la Unió Europea  
D'acord amb l'article 3.4 del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, aquesta resolució no requereix la notificació a la Comissió Europea perquè no s'hi aplica l'article 107, apartat 1, del Tractat de funcionament de la Unió Europea, atés que la subvenció va dirigida a una entitat que realitza activitats de foment de l'ús del valencià, com a conservació del patrimoni cultural europeu, i que, per la seua incidència i per l'escàs import de l'ajuda, no hi ha cap falsejament de la competència que afecte els intercanvis comercials entre estats membres.  
  
  
  
  
Dotzé. Compliment de la normativa de protecció de dades de caràcter personal  
En relació amb el desplegament i l'execució d'aquesta subvenció, tant la Conselleria d'Educació, Cultura i Esport com el Consorci de l'Institut Ramon Llull coneixen expressament el sotmetiment de qualsevol activitat de tractament de dades de caràcter personal que es produïsca durant l'execució i en el marc de la subvenció a la normativa nacional i de la Unió Europea en matèria de protecció de dades i, per tant, coneixen l'obligació de complir el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades i pel qual es deroga la Directiva 95/46/CE (d'ara en avant RGPD), i la Llei orgànica 3/2018, de 5 de desembre, de protecció de dades personals i garantia dels drets digitals (d'ara en avant LOPDPGDD).  
  
Tretzé. Informació sobre el tractament de dades  
La Conselleria d'Educació, Cultura i Esport i el Consorci de l'Institut Ramon Llull són responsables del tractament de les dades de caràcter personal necessàries per a dur a terme la subvenció.  
En compliment del que estableix l'article 13 del RGPD, i pel que fa a les dades personals tractades per la Conselleria, s'informa que les persones interessades poden exercir els drets d'accés, rectificació, oposició, supressió, limitació del tractament i de no ser objecte d'una decisió basada únicament en el tractament automatitzat, a través d'una sol·licitud adreçada a zaqalezxkppogmasdvuztqkk@snx.hi o per correu postal (av. de Campanar, 32, 46946 València). També poden usar el tràmit electrònic accessible en www.gva.es/proc19970, o adreçar la sol·licitud al registre presencial o telemàtic de la Conselleria. Així mateix, es pot formular una reclamació davant de l'Agència Espanyola de Protecció de Dades, accedint a la seu electrònica (www.aepd.es), o contactar prèviament amb la Delegació de Protecció de Dades (ybk@iwb.wt).  
  
Es pot consultar informació detallada en el registre d'activitat de tractament anomenat Ajudes, beques i subvencions, accessible en www.ceice.gva.es/registre-de-tractament-de-dades.  
  
Catorzé. Efecte  
Aquesta resolució té efecte des de l'endemà de la publicació en el Diari Oficial de la Generalitat Valenciana.  
  
Quinzé. Recursos  
De conformitat amb el que estableixen els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, i els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, aquesta resolució, que posa fi a la via administrativa, pot ser objecte de recurs, potestativament, en reposició, o bé es pot plantejar directament un recurs contenciós administratiu en els terminis corresponents i davant els òrgans que s'indiquen a continuació:  
  
a) El recurs potestatiu de reposició ha d'interposar-se davant la consellera d'Educació, Cultura i Esport en el termini d'un mes comptador des de l'endemà de la publicació d'aquesta resolució.  
b) El recurs contenciós administratiu ha de ser interposat davant el Tribunal Superior de Justícia de la Comunitat Valenciana en el termini de dos mesos comptadors des de l'endemà de la publicació d'aquesta resolució. Si s'ha interposat el recurs de reposició, no s'hi pot interposar el recurs contenciós administratiu fins que no s'haja resolt expressament o s'haja produït la desestimació presumpta del recurs de reposició.  
  
  
València, 13 de maig de 2023.- La consellera d'Educació, Cultura i Esport, p. d. (Resolució 13.04.2022), el secretari autonòmic d'Educació i Formació Professional: Miguel Soler Gracia.  
  
  
  
  
  
  
ANNEX  
Programes de suport a l'activitat docent dels lectorats adreçats al professorat, als estudiants i a la realització d'activitats culturals i acadèmiques per a 2023  
  
1. Programa de formació del professorat  
XIV Curs d'introducció a la didàctica de la llengua com a idioma estranger  
Data: octubre  
Lloc: Vinaròs i Morella  
L'Institut Ramon Llull, l'Acadèmia Valenciana de la Llengua i la Xarxa Vives d'Universitats organitzen el XIV Curs d'introducció a la didàctica de la llengua com a idioma estranger, que se celebrarà a Vinaròs i Morella a l'octubre. El curs compta amb la col·laboració del Postgrau en Ensenyament de Català per a Persones Adultes de la Universitat de Vic - Universitat Central de Catalunya, la Universitat de Barcelona i la Universitat Autònoma de Barcelona, i de la Facultat d'Educació i del Departament de Filologia Catalana de la Universitat d'Alacant.  
El curs contribueix a la formació de futurs professors per a l'exercici de la docència de la llengua en universitats de l'exterior i el tractament de la variació lingüística, la cultura i la literatura a l'aula.  
  
  
Contingut  
Bloc I: Introducció a la didàctica de la llengua  
Bloc II: Estratègies didàctiques per a l'ensenyament de llengües estrangeres  
Bloc III: Literatura, cultura i dinamització  
  
37es Jornades internacionals de professorat de català  
Data: del 18 al 21 de juliol  
Lloc: València (Universitat de València)  
  
En el marc del programa de formació continuada al professorat d'estudis catalans de l'exterior, l'Institut organitza anualment les Jornades internacionals per a professorat de català, un espai de formació, d'intercanvi d'experiències i de debat per al professorat de la Xarxa universitària d'estudis catalans a l'exterior, que compta prop de 150 universitats d'arreu del món.  
Les Jornades comptaran amb tallers, comunicacions i conferències, i inclouran també sessions informatives i formatives adreçades al professorat de nova incorporació a la Xarxa universitària d'estudis catalans a l'exterior, sessions que es programaran uns dies abans de les Jornades. Es preveu l'assistència d'un centenar de professors.  
  
2. Programes per a estudiants  
Trobada Internacional de Professors i Estudiants de Català a l'Exterior (TIPECE)  
Dates: del 3 al 5 d'abril  
Lloc: Torí (Universitat de Torí)  
La Trobada Internacional de Professors i Estudiants de Català a l'Exterior, coneguda com a TIPECE, és un espai de relació entre estudiants i professors de valencià de les universitats que formen la Xarxa universitària d'estudis catalans. Fins ara, se n'han fet edicions a Budapest, Moscou i Sant Petersburg, Frankfurt, Sàsser, Santiago de Compostel·la, València i Madrid. Enguany, la Universitat de Torí acollirà la trobada, del 3 al 5 d'abril. Hi participaran una huitantena d'estudiants de diferents universitats. Els participants seguiran un programa d'activitats culturals, visites i tallers didàctics alhora que compartiran uns dies de convivència en què el valencià serà la llengua vehicular.  
  
  
Estada lingüística d'estiu a València  
Data: del 9 al 22 de juliol  
Lloc: València (Universitat de València)  
L'Institut Ramon Llull i l'Acadèmia Valenciana de la Llengua, amb la col·laboració de la Universitat de València, organitzen anualment l'Estada lingüística d'estiu a València. L'Estada ofereix dos cursos de valencià de 30 hores de durada cadascun corresponents als nivells elemental (B1) i intermedi (B2) d'acord amb el Marc europeu comú de referència per a les llengües: aprendre, ensenyar, avaluar (MECRL).  
L'oferta docent de l'Estada es completa amb un curs de cultura de 7 hores de durada que recull aspectes de literatura, geografia, història, arquitectura, música, etc. de la Comunitat Valenciana.  
Cursos de llengua  
- Curs de llengua B1. Professora: Paula Marqués  
- Curs de llengua B2. Professor: Pau Sanchis  
Activitats culturals  
L'Estada també inclou activitats culturals i de lleure (excursions i itineraris culturals, visita de monuments històrics, exploració d'espais naturals, etc.).  
  
Cursos de preacollida per a estudiants d'intercanvi  
Data: diversos cursos de març a juny  
L'Institut ofereix cursos inicials de llengua catalana en universitats de l'exterior amb l'objectiu que els estudiants adquirisquen unes nocions de llengua que els permeten desenvolupar-se en situacions bàsiques de comunicació, tant de l'àmbit acadèmic com de la vida quotidiana, durant les seues estades en universitats dels territoris de parla catalana. Els cursos també inclouen continguts culturals. Les universitats que impartiran aquests cursos estan pendents de confirmació.  
  
  
3. Programa d'activitats acadèmiques i culturals  
Les activitats acadèmiques i culturals contribueixen a donar visibilitat a creadors/es, escriptors/es i professionals de la cultura, així com facilitar l'accés d'estudiants de les universitats de fora del domini lingüístic a les produccions culturals dels nostres territoris. Aquestes activitats complementen la docència de llengua, literatura i cultura que s'imparteix a les universitats i contribueixen alhora a l'assoliment d'una major competència lingüística per part dels estudiants.  
  
Entre les activitats que es duran a terme, es preveu la celebració de concerts, tallers, cicles de cinema i cinefòrums, etc., així com l'elaboració de materials audiovisuals i celebracions d'efemèrides.  
  
4. Avaluació i certificació dels coneixements de català  
L'Institut Ramon Llull organitza les convocatòries de proves per a l'avaluació i la certificació de coneixements de català com a llengua estrangera a més de 70 localitats de 30 països fora del domini lingüístic. Els certificats de l'Institut Ramon Llull permeten acreditar el grau de coneixement de la llengua catalana tant a efectes acadèmics com laborals (administració pública, empreses, institucions) i s'estructuren en els cinc nivells de l'A2 al C2 del MECRL.